I denne uge sætter TV2 Nord fokus på trafikale problemer i Nordjylland. I dag kigger vi nærmere på situationen omkring afkørslen på motorvej E45 til Øster Uttrup Vej i Aalborg. For her sidder hundredevis af pendlere ofte fast i trafikken på vej til arbejde og skole. Vi har vist billederne til Niels Agerholm. Han er trafikforsker ved Aalborg Universitet. Han peger på flere årsager til, at det står så skidt til lige netop her. - Vi har for korte frakørsler til at afvikle den store mængde trafik, der ofte er ved myldretiden. Specielt omkring de store danske byer, siger han. Han påpeger, at  trafikken på statsvejene generelt stiger med 1,5 procent hvert år. - Vi er blevet lidt dårligere til at tage cyklen, toget og i særdeleshed bussen. Bilen er meget fleksibel, og det gør den attraktiv for rigtig mange mennesker, siger Niels Agerholm. Trafikken vokser for hurtigt Hos Vejdirektoratet er man opmærksom på problemerne ved netop afkørslen til Øster Uttrup Vej. - Det er en kendt problemstilling. Der er meget trafik, særligt når folk skal til og fra arbejde, siger Gertrud Knudsen, der er områdechef hos Vejdirektoratet. I Vejdirektoratet har man flere bud på, hvad der kan løse den trafikale knude. - Man har kigget på lysregulering, og man har kigget på det, der hedder et dynamisk ruderanlæg, siger områdechefen og fortæller, at der er gode erfaringer med netop et ruderanlæg i Odense. Ifølge Niels Agerholm handler det dog også om økonomi. - Trafikken vokser hurtigere, end vi kan nå at udvide vejnettet. Og det er jo selvfølgelig et spørgsmål om, hvor mange penge vi vil bruge på vejnettet, siger han. Trafikforskeren mener, der skal politisk handling til, før udviklingen ændrer sig. - For ti år siden lavede man en stor grøn politik, men der lykkedes det jo ikke at gøre noget ved transporten. Og hvis ikke man tager radikalt fat især på biltrafikken, så er der ikke noget, der tyder på, at det ikke vil vokse i fremtiden.

Referat:
Ifølge trafikforsker vokser biltrafikken hurtigere, end vejnettet kan nå at blive udbygget. Og der skal gøres noget drastisk, hvis det ikke skal fortsætte i fremtiden.